Săptămâna Teatrului – ediția a XIII-a
2026-03-20 - 2026-03-27 | Locații multiple, Craiova, Dolj, România
Teatrul Colibri, în sărbătoare în perioada 20-27 martie
Teatrul pentru copii și tineret Colibri vă invită, în perioada 20-27 martie 2026, la spectacole de teatru, folclor, expoziții de fotografie, păpuși și holograme, în cadrul proiectului Săptămâna Teatrului – ediția a XIII-a. Derulate pe parcursul a opt zile, evenimentele marchează patru mari sărbători: Ziua Internațională a Teatrului pentru Copii și Tineret (20 martie), Ziua Internațională a Marionetiștilor și Păpușarilor (21 martie), Ziua Mondială a Teatrului (27 martie) și Ziua Olteniei.
Săptămâna Teatrului se sărbătorește la Teatrul Colibri încă din anul 2014.
În 2017, organizațiile Asociația Internațională a Teatrelor pentru Copii și Tineret (ASSITEJ), Uniunea Internațională a Marionetiștilor (UNIMA) și Institutul Internațional de Teatru (ITI) au reunit cele trei sărbători sub genericul Săptămâna Mondială a Teatrului.
Săptămâna Teatrului va debuta la Colibri vineri, 20 martie, ora 10:30, chiar de Ziua Internațională a Teatrului pentru Copii și Tineret, cu spectacolul „Aladin”, scenariul reinterpretat în versuri de Andreea Radu, regia și muzica originală – Apostolache Kiss Zeno, scenografia și păpușile – Tomos Tünde, sand-art Alice Bratu, cu actorii: Marin Fagu, Emanuel Popescu, Oana Stancu, Alis Ianoș, Cosmin Dolea, Adriana Ioncu, Ionica Dobrescu, Daniel Mirea.
Spectacolul este o poveste amuzantă, educativă, muzicală, foarte atractivă, o metodă artistică de descoperire a poveștilor universale.
PROGRAM Săptămâna Teatrului – ediția a XIII-a:
19-22 martie, orele 10:00 – 18:00, foaierul Teatrului Național „Marin Sorescu”
– Expoziția holografică „Oltenia în oglindă”

19-26 martie: luni, joi, vineri și sâmbătă – orele 09:00 – 13:00 / 15:00 – 19:00; duminică – orele 10:00 – 13:00, foaierul Teatrului Colibri
– Expoziția „Femeia – poezia universului”, Asociația Artiștilor Fotografi Dacia Malvensis – Oltenia

Vineri, 20 martie – ZIUA INTERNAȚIONALĂ A TEATRULUI PENTRU COPII ȘI TINERET, ora 10:30, sala mare a Teatrului pentru copii și tineret Colibri
– Spectacolul „Aladin” (3+), regia Apostolache Kiss Zeno

20-27 martie: luni, joi, vineri și sâmbătă – orele 09:00 – 13:00 / 15:00 – 19:00; duminică – orele 10:00 – 13:00, foaierul Teatrului Colibri
– Expoziția „Memoria Păpușilor: Retrospectiva Cristian Pepino”

Sâmbătă, 21 martie – ZIUA INTERNAȚIONALĂ A MARIONETIȘTILOR ȘI PĂPUȘARILOR, ora 18:00, sala studio a Teatrului pentru copii și tineret Colibri
– Spectacolul interactiv „Piticul Picior Șchiop” (3+), regia Adriana Ioncu

Sâmbătă, 21 martie – ZIUA OLTENIEI, ora 19:00, sala mare a Teatrului Național „Marin Sorescu”
– Spectacolul „Craiova interbelică”, regia Gabriela Păsărin

Duminică, 22 martie, ora 11:00, sala mare a Teatrului pentru copii și tineret Colibri
– Spectacolul „Dănilă Prepeleac” (5+), regia Valentin Dobrescu

Miercuri, 25 martie, ora 10:30, sala mare a Teatrului pentru copii și tineret Colibri
– Spectacolul „Prințul Broască” (3+), regia Todor Valov

Joi, 26 martie, ora 10:30, sala mare a Teatrului pentru copii și tineret Colibri
– Spectacolul „Aladin” (3+), regia Apostolache Kiss Zeno

Vineri, 27 martie – ZIUA MONDIALĂ A TEATRULUI, ora 10:30, sala mare a Teatrului pentru copii și tineret Colibri
– Spectacolul „Aladin” (3+), regia Apostolache Kiss Zeno

Biletele se pot procura de la Agenţia Teatrului Colibri, astfel: luni în intervalul orar 09:00 – 17:00, joi și vineri între 08:00 – 12:00 / 16:00 – 20:00, sâmbătă între 09:00 – 13:00 / 15:00 – 19:00, iar duminică între 10:00 – 13:00. Marți și miercuri, între orele 09:00 – 16:00, biletele se pot procura de la casieria Teatrului Colibri (etajul 1).
Mai multe informații se pot obține la tel.: 0251.412.473.
După începerea spectacolelor, accesul în sală nu mai este permis! Persoanele care au bilete și întârzie le pot reprograma la următoarele spectacole.

Colegiul Național Carol I - Bicentenar 1826–2026
2026-03-20 - 2026-05-25 | Locații multiple, Craiova, Dolj, România
Bicentenar 1826–2026
200 de ani de istorie. 200 de ani de excelență.

În 2026, Colegiul Național „Carol I” din Craiova aniversează două secole de la întemeiere. O istorie care a format generații, a construit destine și a contribuit decisiv la cultura și educația românească.

Îi invităm pe toți absolvenții, profesorii și partenerii instituției să fie parte din manifestările dedicate acestui moment aniversar, desfășurate în perioada martie–mai 2026, cu punctul culminant în 20 mai — festivitatea oficială a bicentenarului.

Revenim curând cu programul complet al evenimentelor.
(lista partenerilor este in curs de actualizare)

Expoziție aniversară „Carol I – Artă și Patrimoniu”
2026-03-20 17:00 - 18:30 (Europe/Bucharest) | Muzeul de Artă Craiova, Calea Unirii, nr. 15, Craiova, Dolj, România
Expoziție aniversară „Carol I – Artă și Patrimoniu”, la Muzeul de Artă Craiova
Muzeul de Artă Craiova organizează vineri, 20 martie, de la ora 17:00, vernisajul expoziției „Colegiul Național Carol I Craiova – Artă și Patrimoniu”, eveniment dedicat aniversării Bicentenarului Colegiului Național Carol I – 200 de ani de la înființarea uneia dintre cele mai importante instituții de învățământ din România.
Expoziția este curatoriată de Lucian Rogneanu și este realizată în colaborare cu Colegiul Național Carol I Craiova și Muzeul Național Peleș, cu sprijinul mai multor instituții culturale și educaționale.
Lucrări de artă și documente istorice
Evenimentul reunește o selecție de lucrări de artă din patrimoniul muzeal, dar și o colecție de carte veche din biblioteca Colegiului Național „Carol I”. Prin aceste exponate, publicul poate descoperi atât patrimoniul artistic, cât și istoria unei instituții care a format generații de personalități ale culturii române.
Expoziția include și materiale documentare și fotografii, care evidențiază rolul important al colegiului în educația și formarea unor figuri marcante din domeniul științei, culturii și artei.
Două versiuni ale „Ecorșeului” lui Brâncuși
Un punct central al expoziției îl reprezintă lucrarea „Ecorșeul”, realizată de Constantin Brâncuși împreună cu profesorul Dimitrie Gerota.
Opera, aflată în colecția Colegiului „Carol I”, a fost restaurată recent cu ocazia programului Timișoara – Capitală Europeană a Culturii 2023. Cu prilejul acestei expoziții, vizitatorii vor putea vedea pentru prima dată în spațiul muzeului cele două versiuni ale Ecorșeului, aflate în patrimoniul instituțiilor culturale din Craiova.
Un omagiu adus absolvenților de prestigiu
Proiectul expozițional își propune să aducă în prim-plan contribuția unor personalități importante care au studiat la Colegiul Național Carol I Craiova și care au influențat dezvoltarea culturii și societății românești în secolele XIX și XX.
Evenimentul este organizat cu sprijinul Consiliul Județean Dolj, Primăria Municipiului Craiova, Universitatea din Craiova, Teatrul Național Marin Sorescu, precum și al instituțiilor din domeniul educației.
Program de vizitare
Expoziția va putea fi vizitată în perioada 21 martie – 24 mai 2026, în sălile de la parterul Palatul Jean Mihail.
Programul de vizitare este:

marți – duminică: 10:00 – 17:00

În prima zi de miercuri a fiecărei luni, accesul publicului este gratuit.

Atelierele Exilului: Bujor Nedelcovici
2026-03-20 17:30 - 19:30 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc organizează vineri, 20 martie, începând cu ora 17.30, primul eveniment din Seria Academică a Atelierelor Exilului, dedicat scriitorului Bujor Nedelcovici, de la a cărui naștere s-au împlinit luna aceasta 90 de ani.
Evenimentul, care deschide acest nou proiect al Muzeului Cărții și Exilului Românesc, se va axa pe activitatea cinematografică și literară a scriitorului Bujor Nedelcovici, pornind de la romanul „Zile de nisip” și ecranizarea acestuia, „Faleze de nisip”.
Conferința intitulată Bujor Nedelcovici: Parcursul cinematografic și experiența romanescă dorește să sublinieze legătura dintre cinematografie și exil, cu accent pe contextul cultural.
În cadrul conferinței va lua cuvântul Lect. univ. dr. Adina Mocanu, de la Facultatea de Litere din cadrul Universității din Craiova, care va vorbi despre filmul „Faleze de nisip” în regia lui Dan Pița.
De asemenea, Cristina Gelep, asistent de cercetare științifică din cadrul Muzeului Cărții și Exilului Românesc va sublinia legătura lui Bujor Nedelcovici cu exilul și reflectarea sa în operă.
La finalul evenimentului, participanții vor viziona filmul „Faleze de nisip”, realizat în anul 1983, în regia lui Dan Pița. Filmul este o adaptare după romanul „Zile de nisip” de Bujor Nedelcovici.

Concert Leyah: Cinestezia Symphonic - a Cinematic Pop Concert
2026-03-20 19:00 - 20:30 | Filarmonica Oltenia, Calea Unirii, nr. 16, Craiova, Dolj, 200585, România
VINERI, 20 MARTIE 2026, ORA 19:00 – Concert dedicat Zilei OltenieiCinestezia Symphonic – a Cinematic Pop Concert LEYAH
ORCHESTRA SIMFONICĂ ȘI CORALA ACADEMICĂ ALE FILARMONICII „OLTENIA”
DIRIJOR: JIN WANG (AUSTRIA)
SOLISTĂ și COMPOZITOARE: LEYAH (Magdalena Cichirdan)
Maestru de cor: PAVEL ȘOPOV

Compus și interpretat de Leyah, Cinestezia Symphonic este un proiect crossover ce îmbină tradiția cu modernitatea și care aduce pe aceeași scenă o orchestră simfonică, cor, pian și voce, alături de instrumente specifice muzicii contemporane – tobe, chitară electrică și bas. Această construcție amplă transformă concertul într-un spectacol simfonic de anvergură, cu un puternic impact sonor și emoțional.
Muzica evocă estetica cinematografică a marilor producții de film, construind povești încărcate de emoție, care se desfășoară ca un parcurs interior: de la fragilitate la forță, de la introspecție la catharsis. Dincolo de dimensiunea artistică, Cinestezia Symphonic își propune să demitizeze barierele muzicii clasice și să atragă un public nou, în special tânăr sau neinițiat, către sala de concert.
Rezultatul este un concert spectaculos, emoționant și înălțător, în care muzica simfonică devine o experiență vie, actuală și profund umană.

Festivalul Filmului Francez Craiova 2026
2026-03-20 20:00 - 22:00 | Dolj
Festivalul Filmului Francez, ajuns anul acesta la cea de-a 30-a ediție, va avea loc în 16 orașe din România, printre care și Craiova. Proiecțiile vor avea loc în Bănie în perioada 20-22 martie, la Cinema Inspire Mercur
Această ediție aniversară reprezintă unul dintre momentele de referință ale Lunii Francofoniei și este coorganizată de cele șase Alianțe Franceze membre ale rețelei din România, împreună cu Institutul Francez. Cu o tradiție de 30 de ani, festivalul s-a impus ca o întâlnire de neratat pentru cinefili și ca un spațiu privilegiat de dialog intercultural, printr-o programare riguroasă, deschisă marilor teme contemporane și noilor forme de expresie cinematografică. Pentru a celebra această aniversare, festivalul va propune o selecție de peste 30 de filme, îmbinând producții inedite cu titluri de referință ale cinematografiei franceze din ultimii ani.
PROGRAM FESTIVALUL FILMULUI FRANCEZ CRAIOVA2026
Vineri, 20 martie, ora 20:00 & ora 20:20 – Misericorde
Sambata, 21 martie, ora 20:00 & ora 20:20 – Chien 51
Duminica, 22 martie, ora 20:00 & ora 20:10 – Maria

Miséricorde
2026-03-20 20:00 - 22:00, 2026-03-20 20:20 - 22:00 | Dolj
Vineri, 20 martie, ora 20:00 & ora 20:20, la Inspire Cinema Mercur, în cadrul Festivalului Filmului Francez Craiova 2026
Miséricorde
Un film de Alain Guiraudie · 2024 (Franță, Spania, Portugalia) · Dramă · 1h 44m
Félix Kysyl
Catherine Frot
Jean-Baptiste Durand
Vorbit în FR · Subtitrat în RO, EN
Jérémie, în jur de 30 de ani, se întoarce în orașul său natal pentru înmormântarea fostului său șef, când o dispariție misterioasă, un vecin amenințător și un preot cu intenții ciudate adaugă o turnură neașteptată șederii sale.
Premieră la Festivalul de Film de la Cannes, 2024

Crosul pentru Viață 2026
2026-03-21 11:00 - 13:00 | Dolj
Crosul pentru Viață – fiecare pas contează

Pe 21 martie 2026, te invităm în Parcul Tineretului din Craiova să iei parte la Crosul pentru Viață, un eveniment dedicat mișcării, bucuriei de a fi împreună și susținerii valorii vieții.

Este mai mult decât o competiție sportivă. Este o ocazie de a aduce împreună copii, tineri, părinți și prieteni într-o atmosferă plină de energie, în care sportul devine un mod frumos de a transmite un mesaj de solidaritate și speranță. Fie că alegi să alergi, să mergi sau să participi alături de familie, fiecare pas făcut în cadrul acestui eveniment devine parte dintr-o inițiativă care promovează viața, comunitatea și implicarea.

Cursele sunt pregătite pentru toate vârstele:
* Cursa Familiei – pentru părinți și copii (aprox. 400 m), o cursă care încurajează mișcarea și timpul petrecut împreună
* Cursa Copiilor – pentru elevii claselor V–VIII (aprox. 700 m), dedicată celor care iubesc sportul și energia competiției
* Cursa Open – pentru adolescenți, tineri și adulți (aprox. 1200 m), deschisă tuturor celor care vor să ia parte la eveniment

Locație: Parcul Tineretului – zona „Locurile de joacă”
Înscrierea participanților: începând cu ora 11:00

La finalul curselor, toți participanții vor fi premiați cu diplome, medalii, apă și surprize, pentru că la Crosul pentru Viață fiecare participant contează.

Vino cu prietenii, colegii sau familia și hai să transformăm această zi într-o sărbătoare a energiei, a comunității și a respectului pentru viață.

Crosul pentru Viață – alergăm împreună pentru un mesaj care merită dus mai departe.

Organizator: Sectorul de Tineret și Catehizare al Arhiepiscopiei Craiovei

Zâna păpușilor
2026-03-21 17:00 - 18:30 | Cercul Militar Craiova, Str. Marin Sorescu, nr. 2, Craiova, Dolj, 200642, România
Zâna Păpușilor
Baletul „Zâna Păpușilor” de Josef Bayer, îndrăgit atât de cei mici, cât și de iubitorii de frumos de toate vârstele, revine în fața publicului craiovean într-o montare de o delicatețe aparte, în care grația dansului clasic se întâlnește cu bucuria copilăriei. Regia artistică și coregrafia poartă semnătura lui Francisc Valkay, iar scenografia este realizată de Răsvan Drăgănescu.
Acțiunea se desfășoară în Viena anului 1888, într-un fermecător magazin de păpuși. Rolul Zânei este interpretat de Olguța Ilie, distribuția fiind completată de artiștii Anca Țecu, Robert Vladu, Loredana Nicola, Alexandru Chera, Andreea Segărceanu, Say Ufuk Gengis, Amina Almahadin, Laurențiu Nicu, Răzvan Segărceanu, Alina Onofrei, Ruxandra Andruță, Raluca Mocanu, Răzvan Zamfir, Alexandra Iordache, Mihai Bălăceanu, Ansamblul de Balet al Operei Române Craiova și Școala de Balet Attitude.
Preț:

Bilet Adult – 40 RON
Bilet Copil – 20 RON
Informații suplimentare:
0351.442.471
Distribuția:
Zâna păpușilor – Olguța Ilie
Ucenicul – Anca Țecu
Proprietarul – Robert Vladu
Colombina – Loredana Nicola
Arlechinul – Alexandru Chera
Aristocrata – Andreea Segărceanu
Aristocratul – Say Ufuk Gengis
Țăranca – Amina Almahadin
Țăran/General – Laurențiu Nicu
Păpușa stricată – Răzvan Segărceanu
Păpușa chinezească – Alina Onofrei
Păpușa japoneză – Ruxandra Andruță
Perechea de tiroleză – Raluca Mocanu și Răzvan Zamfir
Dans spaniol – Alexandra Iordache și Mihai Bălăceanu
Ansamblul de Balet al Operei Române Craiova
Școala de Balet Attitude
Regia artistică și coregrafia: Francisc Valkay
Asistent regie artistică și coregrafie: Erna Marin
Scenografia: Răsvan Drăgănescu
TABLOUL I
Acțiunea se petrece în anul 1888 la Viena, într-un magazin de păpuși „Kärntnerstrasse”. Proprietarul acestui magazin, un negustor tipic, oferea păpuși rare, cu calități artistice. În magazin avea ca ajutor o calfă plină de servilism și un tânăr ucenic. Un factor aduce corespondența, un comisar marfă, iar printre aceștia se strecoară și o fetiță cu păpușa ei stricată, rugându-l pe proprietar să i-o repare. Dar patronul refuză cererea fetiței, pe motiv că ea nu are bani. Întristată, fetița vrea să plece, dar ucenicul se apropie pe ascuns și ii promite că va repara el păpușa după închiderea magazinului.
În magazin intră o pereche de țărani, care vin pentru prima dată în oraș și, privind în vitrină, rămân uimiți de luxul păpușilor expuse.
Dar iată că proprietarul face plecăciuni. Cui? Desigur, unei familii bogate de englezi, care intră în magazin. Patronul și calfa speră la o afacere bună, oferă serviabili păpușile spre vânzare, în timp ce ucenicul râde de figurile caraghioase ale englezilor. Păpușa prezentată de patron nu funcționează. Supărat, acesta aruncă vina pe ucenic.
Decepționați, englezii vor să părăsească magazinul, dar proprietarul, insistent, îi roagă să mai rămână, pentru a-i determina să cumpere o păpușă foarte scumpă. În tot acest timp, țăranii care au asistat la scena de mai sus, numărându-și puținii bani, se mulțumesc să cumpere doar o păpușă mică.
Proprietarul închide magazinul, ucenicul însă se furișează din nou înăuntru și repară pe ascuns păpușa fetiței.
TABLOUL II
Ucenicul lucrează noaptea, pentru a repara păpușa. Obosit, adoarme… În visul său, păpușile care pentru el nu înseamnă marfă, ci opere de artă și știință, îl trezesc la viață.
Pe favorita sa – Zâna păpușilor – o vede ca pe stăpâna păpușilor. Din toate colțurile apar cele mai frumoase păpuși, care dansează. Bucuria acestei serbări este întreruptă de apariția păpușii care a dat greș când a fost oferită familiei de englezi și din cauza căreia tânărul ucenic a fost pedepsit, păpușă care se arată cu o figură amenințătoare.
Ucenicul vrea să fugă, dar cum se întâmplă întotdeauna în vis…abia poate să se miște din loc. Păpușile îi vin în ajutor, închizând păpușa stricată în cutia ei, iar serbarea continuă. Deodată se face întuneric, iar tânărul se trezește șezând pe podea. Dezamăgit, își dă seama că totul a fost numai un vis. Între timp s-a făcut ziuă și fetița bate la fereastra magazinului.
Vesel, tânărul ucenic îi arată că și-a ținut promisiunea, reparându-i păpușa.
* Francisc Valkay – coregraf

Mihai Mărgineanu – Omul, Povestea, Muzica
2026-03-21 19:00 - 20:30 | Filarmonica Oltenia, Calea Unirii, nr. 16, Craiova, Dolj, 200585, România
Mihai Mărgineanu – Omul, Povestea, Muzica | Craiova
Mihai Mărgineanu ajunge la Craiova cu un spectacol despre oameni, povești spuse pe bune și muzică fără chimicale.
Cântece vechi în forme noi, fără coardă, arcuș și tobă Umor, povești, folclor, blues și zâmbetul acela inconfundabil de „chiar, bă!”
Locație: Filarmonica Oltenia, Craiova Data: Sâmbătă, 21 martie 2026 Ora: 19:00
Un concert sincer, direct și plin de energie, în care muzica și povestea se întâlnesc pe aceeași scenă.

Lacul Lebedelor (Balet în 4 acte)
2026-03-22 19:00 - 21:00 | Teatrul Național Craiova – Sala Amza Pellea, Str. A. I. Cuza, nr. 11, Craiova, Dolj, 200585, România
Lacul Lebedelor – Capodopera baletului clasic, acum în turneu național
Emerald Production, în parteneriat cu Teatrul Național de Operă și Balet „Maria Bieșu” din Chișinău, aduce pe scenă unul dintre cele mai îndrăgite spectacole ale tuturor timpurilor – „Lacul Lebedelor” de Piotr Ilici Ceaikovski.

Cu decoruri spectaculoase, costume rafinate și o distribuție impresionantă de artiști de talie internațională, spectacolul promite emoție, eleganță și frumusețe pură.

Fiecare reprezentație este o invitație într-o lume de basm, unde iubirea, sacrificiul și destinul se împletesc în pași de dans desăvârșiți.
Rezervă-ți acum locul și trăiește magia baletului clasic pe viu!

Stand-up Comedy cu Sergiu Mirică, Ioana Luiza, Virgil Ciulin și Dragoș Mitran | Niște Oameni | Cât încă e legal
2026-03-22 19:00 - 21:00 | Enoteca Social Bar, Calea Bucuresti 78a, Cladire de birouri Electroputere Parc, Craiova, Dolj, România
Craiova: Stand-up Comedy cu Sergiu Mirică, Ioana Luiza, Virgil Ciulin și Dragoș Mitran | Niște Oameni | Cât încă e legal
Enoteca Social Bar, Craiova
duminică, 22 martie, ora 19:00
Într-o perioadă incertă, cu schimbări de legi, taxe și alte nebunii, nici râsul nu mai este o garanție. Dar după o viață trăită la granița dintre bine și amuzant, Sergiu Mirică, Ioana Luiza, Virgil Ciulin și Dragoș Mitran fac o haiducie și vin în turneu cu un show de Stand-up Comedy periculos de funny!
Hai și tu să-i vezi LIVE cât încă e legal! Ei sunt câștigători de iUmor și Stand-up Revolution, participă constant la Una Scurtă și Râzi cu Prostu’ pe Comedy Box, iar pe canalul lor de Youtube “Niște Oameni” poți vedea bucăți de stand-up, podcastul lor săptămânal și emisiunea Nu Știu, Zic!
Ne vedem la show!

Mihai Bobonete - Metamorfoză - Turneu Național 2026
2026-03-22 19:30 - 21:00 | Casa de Cultură a Studenților Craiova, Str. Eugeniu Carada, nr. 10, Craiova, Dolj, 200390, România
Craiova: Mihai Bobonete – Metamorfoză – Turneu National 2026
Casa de Cultura a Studentilor Craiova, Craiova
Strada Eugeniu Carada 10
duminică, 22 martie, ora 19:30
În noul spectacol de stand-up comedy, Metamorfoză, Mihai Bobonete vorbește despre schimbările prin care a trecut în ultima vreme și despre cum le face față în stilul său inconfundabil. Cu umorul său natural și autoironia caracteristică, Bobonete reușește să transforme provocările vieții în povești savuroase, pline de haz.
Ca și anul trecut, spectacolul va fi deschis de prietenul și colegul său de scenă, Mihai Rait, pregătind perfect atmosfera pentru o seară de râs pe săturate.

Smiley @ Craiova - Armonie - Concert Simfonic
2026-03-22 19:30 - 21:30 | Sala Polivalentă, Bvd. Ilie Balaci, nr.6, Craiova, Dolj, România
SMILEY te invită să simți muzica altfel!
Concertul ARMONIE aduce o fuziune emoționantă dintre muzica pop și rafinamentul orchestral, transformând cele mai îndrăgite piese ale artistului în capodopere simfonice. Cu o orchestră de peste 30 de muzicieni, acest eveniment îți oferă o experiență muzicală desăvârșită. Împreună cu SMILEY vom călători spre esență, spre emoție, spre sunet, totul în deplină ARMONIE.
Bucură-te de o experiență muzicală desăvârșită, alături de o orchestră de peste 30 de muzicieni, pe 22 Martie la Craiova!
CLICK AICI PENTRU BILETE

Lansări de carte Biblioteca Județeană „Alexandru și Aristia Aman”
2026-03-24 17:00 - 18:00 | Biblioteca Județeană Alexandru și Aristia Aman, Str. M. Kogălniceanu, nr. 9, Craiova, Dolj, România
Biblioteca Județeană „Alexandru și Aristia Aman” găzduiește marți, 24 martie, începând cu ora 17:00, lansarea volumelor: „Reflexe și refracții”, autor Rodica – Nicoleta Ion și „Apa trece…Epigramele rămân”, semnat de Florea Radu. Evenimentul va avea loc in sala „Acad. Dinu C. Giurescu”, în prezența invitaților: Leliana Mihaela Rădulescu, Cornelia Georgescu și Cristina Raicu. De asemenea, vor oferi momente artistice, interpretând piese muzicale și recitând versuri invitații: Camelia Rogojinaru, Emilia Ispas, Teodora Dumitru și Tiberiu Stelian Dumitru.
„Într-o lume care pare să-și piardă reperele, Rodica Nicoleta Ion ne reamintește în cartea de față că arta și literatura rămân ultimele refugii ale demnității umane.
Fiecare aforism și fiecare reflecție din acest volum funcționează ca o lentilă care refractă lumina adevărului, oferind cititorului nu doar răspunsuri, ci mai ales curajul de a privi în interiorul propriului suflet.
Reflexii și refracții ne provoacă la o lectură despre esențe, despre fragilitatea vieții și despre puterea nemărginită a spiritului de a se ridica deasupra încercărilor, căutând neîncetat matricea binelui și a frumosului.
Radu Florea, un nume de referință printre epigramiștii olteni, revine în atenția cititorilor cu un nou volum, sugestiv intitulat Apa trece… epigramele rămân.
Sub semnul unui umor fin, dar și al unei delicate morale, pline de adevăr, epigramistul Radu Florea își așterne gândurile cu un zâmbet discret, prezent parcă la fiecare strofă, reușind să îmbine hazul cu reflecția și îndemnând cititorul – direct sau indirect – să facă haz de necaz — lucru deloc ușor, dar esențial pentru echilibrul interior.
În spatele acestui volum se află o muncă susținută, rodul a aproape zece ani de încercări, și căutări, rezultatul fiind nimic altul decât o culegere de epigrame cu o forță aparte, al căror tâlc smulge zâmbete, dar și pune pe gânduri.” – Cristian Dumitru, director al Editurii Cristian PlusArt.

Crimă la Conacul Haversham - Comedie cu bucluc
2026-03-24 19:00 - 20:30 | Teatrul Național Craiova – Sala Amza Pellea, Str. A. I. Cuza, nr. 11, Craiova, Dolj, 200585, România
Crimă la Conacul Haversham – Comedie cu bucluc – regia Alexandru Boureanu

Cvartetul APOLLO - Concert cameral Enescu
2026-03-24 19:00 - 20:30 | Filarmonica Oltenia, Calea Unirii, nr. 16, Craiova, Dolj, 200585, România
MARȚI, 24 MARTIE 2026, ORA 19:00Concert cameral ENESCU
Cvartetul APOLLOARON CAVASSI (vioară), DANIEL VOTS (violă), SOMA DAVID-KACSO (violoncel), ANDRA MĂRGINEANU (pian)———-În program:George Enescu:– Aubade pentru vioară, violă și violoncel– Serenade lointaine pentru trio cu pian– Cvartetul cu pian nr. 1 în Re major, op. 16

Maitreyi
2026-03-25 19:00 - 21:00 | Filarmonica Oltenia, Calea Unirii, nr. 16, Craiova, Dolj, 200585, România
MAITREYI
Filarmonica Oltenia Craiova
25 Martie 2026 ora 19:00
«Maitreyi» (1933) de Mircea Eliade este un roman de dragoste, inspirat de o poveste reală trăită de autor în India, între 1929-1931.Cartea îl are ca personaj principal pe Allan, un inginer englez (dar de fapt alter ego al lui Eliade), care ajunge în Kolkata (Calcutta) pentru a lucra. Aici o cunoaşte pe Maitreyi Devi, fiica inginerului indian Narendra Sen — o tânără de 16 ani, de o frumuseţe aparte, cu o privire melancolică, multă sensibilitate, inteligenţă şi o fire poetică.Un spectacol cu actori consacrați și cunoscuți publicului larg ,vine acum cu trăiri autentice și sentimente pure , să pună în scenă conflictul dintre rațiune și simțire. .Povestea de dragoste imposibilă dintre Maitreiy și Allan , este despre Occident și Orient , despre sfidarea convențiilor sociale prin iubire totală. O iubire care apare de niciunde, se compune și mai apoi se descompune brusc și abuziv datorită societății, familiei și diferențelor culturale, lăsând în urmă ani de cuvinte și sentimente nerostite , neîmplinite.E bine ? E rău ? Nu știm ! Dar sigur rămâne de neînțeles pentru zilele noastre.

Lansare de carte „Aurelia Kitzu (Chițu) Arimondi (1866-1941). De pe marile scene ale lumii, la Catedra de Canto de la Chicago Musical College. Fragmente de arheologie muzicală” - Nicoleta Presură Călina
2026-03-26 16:00 - 17:30 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește joi, 26 martie 2026, la ora 16.00, lansarea volumului „Aurelia Kitzu (Chițu) Arimondi (1866-1941). De pe marile scene ale lumii, la Catedra de Canto de la Chicago Musical College. Fragmente de arheologie muzicală”, autor Nicoleta Presură Călina, volum apărut recent la Editura Vasiliana.
Evenimentul se înscrie în seria manifestărilor organizate cu prilejul Anului Cultural România-Italia și celebrează împlinirea a 160 de ani de la nașterea craiovencei Aurelia Kitzu Arimondi, artist liric.
Vor participa invitații:
✓conf univ. dr. Oana Duță, prodecan Facultatea de Litere, Universitatea din Craiova
✓Lucian Dindirică, preș. Consiliul Științific al Muzeului Cărții și Exilului Românesc
✓Ivona Stănculeasa, consultant artistic, Opera Română Craiova
Moderatorul acestui eveniment cultural va fi Carmen-Theodora Făgețeanu, de la Filiala Craiova a Uniunii Scriitorilor din România.

Lansare de carte „Drumeție fără de sfârșit”, Luminița Bufanu
2026-03-26 17:00 - 18:30 | Biblioteca Județeană Alexandru și Aristia Aman, Str. M. Kogălniceanu, nr. 9, Craiova, Dolj, România
Biblioteca Județeană „Alexandru și Aristia Aman” găzduiește joi, 26 martie, începând cu ora 17:00, lansarea volumului: „Drumeție fără de sfârșit”, semnat de Luminița Bufanu. Evenimentul va avea loc in sala „Acad. Dinu C. Giurescu”, în prezența invitaților: Mircea Pospai, scriitor, jurnalist, Luciana Troaca, psiholog clinician și psihoterapeut integrativ, Mihaela Roșianu, doctor și expert în wellness holistic. Întâlnirea va fi moderată de Andrada Cojocaru, jurnalist, președinte filiala „Tudor Arghezi” Craiova a Uniunea Ziariștilor Profesioniști din România.
„Cartea doamnei Luminița Bufanu se înscrie, în principiu, în categoria notelor de călătorie, unul dintre primele genuri literare de graniță, bazat pe capacitatea de selecție, memorarea și descrierea faptelor, dozarea inteligentă a exprimării emoțiilor. Autoarea insistă asupra prezentării locurilor prin care a trecut, stărilor de spirit individuale și de echipă în anumite împrejurări, momentelor de exaltare sau de ezitare, portretelor reprezentative ale oamenilor întâlniți sau ale celor din – liniuță toate acestea conducând la o remarcabilă reușită a scriiturii și determinând o lectură agreabilă a cărții.” – Mircea Pospai, scriitor.
„Admir de mai bine de 35 de ani ambiția și deterrminarea Luminiței atunci când decide să facă ceva: mă mut la Bucuresti, mai fac un copil, particip la maratoane, alerg noaptea, mers pe Via Transilvanica, scriu cărți … Nimic nu este prea mult, sau prea greu atunci când isi propune un obiectiv.
În această carte, pe care a scris-o după parcurgerea a 1000 km din Via Transilvanica, Luminița începe prin a descrie perioada de pregătire și planificare a etapelor drumeției, atât fizic, material, precum și frământările pe care le trăiește și le expune cu atâta farmec.
În partea a doua, călătoria propriu zisă, observă cu atenție și sensibilitate mediul și oamenii, dovedind o extraordinară prezență în aici și acum. În plus realizează o analiză profundă a stărilor și emoțiilor interioare proprii, neîncercând să se ascunda, dovedind o asumare matură a acestora.
În cea de-a treia parte ne oferă cu nostalgie și tandrete ce a însemnat încheierea acestei călătorii și cum se reflectă aceasta în viața ei de zi cu zi.
În cea de-a patra parte, care este și ultima a acestei cărți, prezintă detaliile tehnice, care pot fi de folos oricui dorește să parcurgă această drumeție.
Este o carte care m-a prins și m-a făcut să o citesc cu bucurie, trezindu-mi dorința de a parcurge la pas cât mai mult din frumusețile acestei țări superbe.” Luciana Troacă, psiholog clinician și psihoterapeut integrative.

Atelierele Exilului - Omul dintre lumi: Basarab Nicolescu și aventura cunoașterii
2026-03-26 18:00 - 19:00 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc organizează joi 26 martie, începând cu ora 18, în cadrul Atelierelor Exilului, evenimentul Omul dintre lumi: Basarab Nicolescu și aventura cunoașterii, dedicat celebrării personalității complexe a domniei sale. Evenimentul celebrează 84 de ani de la nașterea marelui savant.
Cu această ocazie va avea loc o sesiune de comunicări dedicate lui Basarab Nicolescu din multiple perspective, precum cea de om de știință, fizician, literat sau gânditor profund ancorat în realitatea exilului. Omul dintre lumi – Basarab Nicolescu este o personalitate marcantă a exilului românesc postbelic, un gânditor rafinat, un om de știință ancorat în actualitate, dar pe care reușește să o depășească și să anticipeze noi domenii inovative de cercetare.
La eveniment vor lua cuvântul: Lucian Dindirică, Radu Constantinescu, Petrișor Militaru, Gabriel Nedelea, Cristina Gelep.
Moderatorul evenimentului este Lucian Dindirică, președinte al Consiliului Științific al Muzeului Cărții și Exilului Românesc.
Basarab NICOLESCU (n. 25 martie 1942, Ploiești) este fizician, filosof, eseist și scriitor. A absolvit Facultatea de Fizică a Universității din București, în cadrul căreia, în 1965, și-a luat doctoratul și a devenit asistent. Și-a cultivat pasiunea pentru literatură și a debutat editorial în 1968 cu volumul de hermeneutică Ion Barbu. Cosmologia „Jocului secund”, primit și recenzat cu entuziasm în mediile intelectuale autohtone. În 1968 avea să obțină o bursă a guvernului francez pentru a studia la Universitatea „Pierre și Marie Curie”, urmată de o a doua bursă, „Joliot Curie”, din partea Comisariatului pentru Energie Atomică din Franța, pentru aceeași universitate, care i-a acordat titlul de „Doctoeur d’État” în 1972. Anul 1968 este anul în care și-a început exilul în Franța, revenind prima dată în România în 1993. A contribuit la consolidarea și solidarizarea prin cultură a comunității românești din „Hexagon”, continuându-și preocupările literare și filosofice.
A participat la Cenaclul de la Neuilly, a publicat în revistele culturale ale exilului – Limite, Cuvântul românesc, Ethos etc., devenind președinte al asociației „Hyperion”, înființată în 1981, care promovează și facilitează circulația internațională a cărții românești.
De asemenea, a pus bazele epistemologice ale transdisciplinarității, oferind, astfel, o perspectivă integratoare și umanistă asupra cunoașterii, în genere, dedicându-se studiului vaselor comunicante dintre științe, filosofie și arte.
A coordonat colecția „Românii din Paris” la editura Oxus (Paris), la care au apărut studii monografice despre Gherasim Luca, Tristan Tzara, Victor Brauner, Mircea Eliade, Eugène Ionesco, reluate și în limba română la jumătatea anilor 2000 la Editura Junimea.
Începând cu anii 1990 s-a implicat, în mod determinant, atât în implementarea transdisciplinarității în mediul academic din România, cât și în cunoașterea și promovarea culturii exilului românesc: Conducător de doctorate în aceste direcţii la Universitatea Babeş-Bolyai din Cluj Napoca, Coordonator al colecţiilor „Transdisciplinaritate” (Rocher, Monaco), „Românii din Paris” (Oxus, Paris), „Ştiintă şi Religie” (Curtea Veche, Bucureşti) şi „Memoria exilului – Restituiri culturale” (Dacia, Cluj-Napoca), Basarab Nicolescu este o personalitate complexă și plurivalentă a culturii românești, în general, precum și a celei universale, în special. Fizician, filosof, eseist și scriitor, fondatorul transdisiplinarității deschide prin opera sa științifică drumul spre noi orizonturi de cercetare, marcate de o riguroasă cunoaștere, dar și de o sensibilitate atent cultivată.

Atelierele Exilului: Fenomenologia muzicală aplicată la Simfonia a IV-a de Ceaikovski
2026-03-26 18:30 - 20:00 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc organizează joi, 26 martie 2026, începând cu ora 18 30, în sala Multimedia, conferința Fenomenologia muzicală aplicată la Simfonia a IV-a de Ceaikovski. Conferința, organizată în cadrul proiectului Atelierele Exilului, Seria Academică, va fi susținută de către celebrul dirijor Octav Calleya și se adresează deopotrivă specialiștilor și publicului larg.
Evenimentul va include vizionarea unor momente muzicale, alese cu grijă de către maestrul Octav Calleya, care vor puncta demonstrația sa teoretică. Prin acest intermezzo, dirijorul propune o viziune critică, amplă, concretizată în cadrul unei fenomenologii muzicale originale, ce continuă dialogul dintr-o perspectivă personală cu cea a altor muzicieni celebri.
Conferința va fi completată de un dialog între dirijorul Octav Calleya și publicul prezent.
Octav Calleya, dirijor, profesor, scriitor, s-a perfecționat în arta dirijatului cu Sergiu Celibidache și Franco Ferrara. Profesor la Conservatorul Superior de Muzică din Malaga, dirijor în numeroase orchestre din țară și străinătate, fondator al Asociației Conducting Act, Octav Calleya a îngrijit volumul „Muzica și culorile, gramatică și matematică” al lui Dumitru Milcoveanu.
Colecția dirijorului Octav Calleya face parte din patrimoniul Muzeului Cărții și
Exilului Românesc din Craiova și reunește o serie de partituri: muzică de cameră, muzică contemporană, numeroase cd-uri, casete video, cărți și fotografii inedite, ce surprind ipostaze din viața personală și profesională a dirijorului.
Evenimentul este moderat de către Rodica Constanda, asistent de cercetare în cadrul Muzeului Cărții și Exilului Românesc.

Logodnicul din lună
2026-03-26 19:00 - 20:30 | Cercul Militar Craiova, Str. Marin Sorescu, nr. 2, Craiova, Dolj, 200642, România
Logodnicul din lună
Data: 26 martie 2026
Ora: 19.00
Locația: Cercul Militar
Opera Română Craiova readuce pe scenă opereta „Logodnicul din lună”, un spectacol savuros în care dorințele, iluziile și farsele se împletesc cu un farmec aparte. Muzica lui Eduard Künneke, elegantă, melodioasă și plină de vervă, creează o lume sonoră seducătoare, ce pulsează de viață, făcând din această operetă o încântare pentru orice meloman.
Punerea în scenă regizată de Laurențiu Nicu, care este și realizatorul coregrafiei, cu o scenografie semnată de Răsvan Drăgănescu,va fi prezentată din nou publicului joi, 26 martie 2026, începând cu ora 19.00, în sala Cercului Militar Craiova.
Reprezentația care îl va avea la conducerea muzicală pe maestrul Florian George Zamfir, îi va reuni, alături de Orchestra Operei Române Craiova, pe artiștii Corina Vlada (Julia de Weert), Petrișor Efrem (August Kuhbrot, Străinul I), Anca Țecu (Hannchen), Cristian Fofucă (Roderich de Weert, Străinul II), Daniel Cornescu (Josef Kuhbrot), Ada Apan (Wilhelmine Kuhbrot), Laurențiu Nicu (Egon von Wildenhagen), Adrian Grădinaru (Karl), Andrei Popovici (Hans) și Loredana Nicola, Alina Onofrei, Alexandra Iordache, Amina Almahadin (cameriste).

Ora si locul evenimentului
Vă așteptăm 26 martie, începând cu ora 19:00 la Cercul Militar Craiova
Preț: 100 RON
Informații suplimentare:
Agenția Operei Române Craiova de la Sala Polivalentă
Bulevardul Ilie Balaci nr. 6
0351.442.471, agentiadebilete@operacraiova.ro
––
Operetă în trei acte compusă de Eduard Künneke.
Libretul de Herman Haller și Fritz Oliven (Rideamus), după o comedie de Max Kempner-Hochstädt.
Versiunea românească a libretului: V. Timuș și M. Păun
Conducerea muzicală: Florian George Zamfir

Distribuția:
Julia de Weert – Corina Vlada
August Kuhbrot, Străinul I – Petrișor Efrem
Hannchen – Anca Țecu
Roderich de Weert, Străinul II – Cristian Fofucă
Josef Kuhbrot – Daniel Cornescu
Wilhelmine Kuhbrot – Ada Apan
Egon von Wildenhagen – Laurenţiu Nicu
Karl – Adrian Grădinaru
Hans – Andrei Popovici
Cameriste – Loredana Nicola, Alina Onofrei, Alexandra Iordache, Amina Almahadin

Orchestra Operei Române Craiova

Regie artistică și coregrafie: Laurențiu Nicu
Scenografie: Răsvan Drăgănescu
Asistent regie artistică: Daniel Cornescu
Asistent coregrafie: Erna Marin
Acțiunea se petrece în orașul Weert din sudul Olandei în anul 1921.
ACTUL I
Julia, o tânără şi drăgălaşă fată, romantică şi puţin exaltată, a moştenit de la părinţi o vilă splendidă. Dar tutorele ei, Joseph Kuhbrot, a ştiut să se facă aici stăpân absolut. El îşi satisface toate plăcerile gurmande după pofta inimii şi o hărţuiește pur şi simplu pe Julia cu propunerea de a se căsători cu nepotul său, August Kuhbrot. În acest fel, averea va rămâne în familia tutorelui. Tânăra fată respinge cu hotărâre această propunere. La fel procedează şi cu gogomanul fiu al consilierului Wildenhagen, Egon, care-i face insistente aluzii matrimoniale. Ea se gândeşte mereu la prima dragoste, la Roderich de Weert, căruia i-a jurat credinţă, în urmă cu mulţi ani, când tânărul a plecat în Batavia. La despărţire, cei doi îndrăgostiţi şi-au jurat ca în fiecare seară să se uite la lună pentru a-şi aduce aminte unul de altul. De aceea, Josef o ironizează pe Julia, spunându-i că are un „logodnic în lună”. Fata rămâne impasibilă la înţepăturile tutorelui, mai ales acum când tribunalul de tutelă a declarat-o majoră. Împreună cu zglobia Hannchen se amuză când primeşte vizita neaşteptată a unui călător întârziat, un tânăr plăcut, dar cam sărăcăcios îmbrăcat. Ele îi fac chiar o farsă, încercând să-l convingă că se află într-un castel fermecat şi ospătându-l, spre surprinderea lui, ca pe un musafir de seamă.
ACTUL II
Străinul înţelege jocul lor şi se lasă antrenat în el. Când Julia îl întreabă cine este, tânărul îşi face un portret la fel de romantic, ca şi visurile ei (aria: „Eu sunt un hoinar, un etern călător”). După ce a dormit bine în patul ce-i fusese pregătit, Străinul află de la Hannchen despre exaltarea romantică a tinerei Julia pentru Roderich, precum şi de planul lui Kuhbrot. Bineînţeles călătorul se fereşte să spună cine este, şi toţi, în frunte cu Julia, îl iau drept Roderich. Julia este fericită de a-şi fi găsit dragostea dintâi în persoana Străinului (Duetul „Ţi-aminteşti când eram copii…”). Unchiul Josef, în schimb, este indispus şi bosumflat de neaşteptata sosire a „logodnicului din lună”. Comedia îşi găseşte brusc sfârşitul prin apariţia lui Egon, care aduce o telegramă anunţând apropiata sosire a adevăratului Roderich. Dat în vileag şi luat acum drept şarlatan, Străinul pleacă.
ACTUL III
Interesându-se la şeful gării, Josef află că nepotul său a sosit cu o zi înainte şi a fost îndrumat către hanul satului. Bătrânul gurmand este înclinat să creadă că August ar fi fost asasinat şi criminalul n-ar putea fi altul decât Străinul, care acum a dispărut. În toiul acestor nedumeriri, care dezlănţuie o agitaţie generală, îşi face apariţia un alt Străin, care o surprinde pe Hannchen tocmai când se ruga fierbinte la zâna mireselor să capete şi ea un iubit. Din prima clipă, cei doi s-au plăcut, iar fata rămâne consternată aflând că acest bărbat nu este altul decât Roderich de Weert şi că el nici nu-şi mai aminteşte de jurământul făcut Juliei, socotindu-l o joacă de adolescent. Oare cum va reacţiona Julia? Printr-un şiretlic pus la cale de Hannchen, totul se aranjează cum nu se poate mai bine. Roderich se prezintă drept August Kuhbrot, atrăgând asupra lui chiar de la început aversiunea Juliei. Apoi, dând cărţile pe faţă, îi mărturiseşte acesteia că nu şi-a respectat jurământul. Abia acum se trezeşte Julia din visul ei şi îi acordă mâna lui August, Străinul dintâi, care a revenit între timp şi pe care-l îndrăgise din prima clipă.

*Titus Moisescu și Miltiade Păun, Ghid de operetă, Editura Muzicală a Uniunii Compozitorilor, București, 1969

FeelTrue – Throwback Improv Show
2026-03-26 21:00 - 22:30 | Fado Irish Pub, Str. Traian Demetrescu, nr. 8, Craiova, Dolj, România
FeelTrue– Throwback Improv Show
Joia asta (doar săptămâna asta!), FeelTrue mută show-ul și aduce pe scenă un line-up special:Radu Tudor, Bogdan Oprănescu, Lucian Vlăsceanu, Cătălin Mîculeasa, Petri Ștefănescu și Adrian Tudor.
Un spectacol de improvizație live, fără scenariu, unde comedia se creează pe loc, din ideile voastre.
Tu propui. Ei joacă. Totul se întâmplă aici și acum.
Vino la unul dintre cele mai tari show-uri de improvizație.

Craiova Design Days
2026-03-27 09:00 - 2026-04-19 18:00 | Locații multiple, Craiova, Dolj, România
Craiova Design Days
27 martie – 19 aprilie 2026 | Craiova
Design Habitat lansează Craiova Design Days, un proiect cultural care aduce la Craiova, în perioada 27 martie – 19 aprilie 2026, o serie de expoziții dedicate designului în diversele sale forme de expresie: afiș, arhitectură, ilustrație de carte, artă în sticlă, animație și motion design. Timp de aproape patru săptămâni, Craiova devine gazda unor proiecte vizuale remarcabile, semnate de artiști și instituții din Polonia și România.
EXPOZIȚIILE EDIȚIEI 2026
„Arhitectura Independenței în Europa Centrală”
Expoziția reconstituie perioada extrem de dinamică de după 1918, din perspectiva schimbărilor care au transformat spațiul, urbanismul și arhitectura noilor state apărute pe harta Europei Centrale. Arhitectura independenței este înțeleasă mai pe larg decât simple clădiri: ea este simbolul materialității în peisajul orașelor, al căutării unor noi modele de iconografie națională și al apariției ideii de om nou. Curatori: Łukasz Galusek, dr. Żanna Komar, Helena Postawka-Lech, dr. Michał Wiśniewski, Natalia Żak.
Locație: Ordinul Arhitecților din România – Filiala Oltenia (Mihail Kogălniceanu 13, Craiova)
Program: Luni-Joi: 09:00-17:00 ; Vineri: 09:00-14:00
„Bestiarul lui Lem ilustrat de Mróz”
Realizată de prof. Janusz Górski de la Academia de Arte Frumoase din Gdańsk, expoziția pune în legătură ilustrațiile semnate de Daniel Mróz cu fragmente din proza lui Stanisław Lem.
Locație: Locație: Biblioteca Județeană „Alexandru și Aristia Aman” Dolj (Mihail Kogălniceanu 9, Craiova)
Program: Program: Luni-Vineri: 09:00-18:00
Ilustrație de carte — Kasia Walentynowicz
O expoziție dedicată universului ilustrației de carte, semnată de una dintre cele mai apreciate ilustratoare poloneze contemporane.
Locație: Teatrul Național „Marin Sorescu” (Alexandru Ioan Cuza 11, Craiova)
Program: Luni-Sâmbătă: 10:00-18:00
Expoziție de sticlă — TRIART
O selecție de lucrări în sticlă artistică, ce explorează posibilitățile materialului ca mediu de expresie în designul contemporan.
Locație: Teatrul Național „Marin Sorescu” (Alexandru Ioan Cuza 11, Craiova)
Program: Luni-Sâmbătă: 10:00-18:00
Animație și motion design — Studenții Universității de Arte din Poznań
Expoziție realizată de 25 de studenți ai Departamentului de Animație din cadrul Universității de Arte din Poznań, aceasta oferă o panoramă a creativității tinere în domeniul animației și al motion design-ului.
Locație: Galeria ARTA (Calea Unirii 16, Craiova)
Program: Luni-Vineri: 09:00-17:00
INSTALAȚII ÎN SPAȚIUL PUBLIC
Craiova Design Days invită publicul să descopere instalații amplasate în centrul orașului, realizate de artistul polonez Karol Banach, care transformă spațiul urban într-un loc al întâlnirii dintre design și viața cotidiană.

Craiova Design Days este un proiect Design Habitat, dedicat promovării designului ca formă de cultură accesibilă. Prin selecția expozițiilor și diversitatea mediilor abordate — de la afișul grafic la arhitectură, de la ilustrație la animație —, proiectul propune publicului craiovean o perspectivă largă și nuanțată asupra creativității vizuale contemporane.
O inițiativă Triart Atelier. Organizat de Design Habitat.
Parteneri strategici: Primăria Craiova și Consiliul Local al Municipiului Craiova, Centrul Internțaional Constantin Brâncuși, Teatrul Național „Marin Sorescu” Craiova, Biblioteca Județeană „Alexandru și Arisia Aman” Dolj, Galeria ARTA, Ordinul Arhitecților din România – Filiala Oltenia, Uniunea Artiștilor Plastici din România – Filiala Craiova, Școala Românoă-Britanică.
Parteneri internaționali: Institutul Polonez din București, Universitatea de Arte din Poznań – Departamentul de Animație.
Parteneri Media: TVR Craiova, Kiss FM, Cule.

Caravana Frumuseții dm
2026-03-27 16:00 - 19:30 | Dolj
Caravana Frumuseții ajunge la dm Casa Albă, Craiova, pe 27 martie!
O zi plină de frumusețe și răsfăț, cu sprijinul specialiștilor dm, te așteaptă la Casa Albă.
Ce te așteaptă? Consiliere personalizată Pași esențiali de hairstyle Make-up punctat Sfaturi pentru îngrijirea pielii Testări produse Corner foto
Program: 16:00 – 19:30
Fii #fixeu!
Branduri: Balea, ebelin, Marc Anthony, ELYN’S LAB, Missha, Rimmel London, Purito, Vaseline, Ruby Kisses, Synergy Therm.
Nu lipsi!

Țup - Imposibil e doar un cuvânt
2026-03-27 17:00 - 17:45 | Teatrul pentru copii și tineret Colibri, Calea București, nr. 56, Craiova, Dolj, România
Craiova: Țup- Imposibil e doar un cuvânt
Teatrul Colibri, Craiova, Calea București 56
vineri, 27 martie, ora 17:00 & ora 18:30
„Țup – Imposibil e doar un cuvânt” aduce în fața copiilor o poveste emoționantă și plină de învățăminte, inspirată de cartea scrisă de Alex Donovici. Protagonistul, Țup, un pui de ciocârlie născut fără aripi și cu picioare scurte, îi învață pe cei mici despre curaj, acceptare și depășirea limitelor, arătând că adevăratele puteri vin din interior.

Acest spectacol interactiv, plin de culoare și umor, este creat special pentru copiii cu vârste între 4 și 9 ani, adaptând povestea astfel încât să le capteze atenția și să le stimuleze imaginația. Țup devine un exemplu minunat despre cum, chiar și atunci când totul pare imposibil, cu determinare și încredere, putem trece peste orice dificultate.
Prin intermediul teatrului de animație, copiii vor intra într-o lume magică unde vor învăța despre importanța acceptării și tratării cu respect a celor diferiți, despre prietenie și sprijin reciproc.
Durata spectacolului: 45 de minute
Distribuția: Arina Vrabie | Andreea Trestianu | Eduard Cîrlan | Ioana Perescu | Ionuț Terteci | Ștefan Craiu | Vlad Constandache | Vlad Dragne
Regia și scenariul: Eduard Cîrlan
Scenografia: Flavia Stroe
Muzica: Vlad Constandache
Invităm părinții și copiii să ni se alăture într-o aventură în care imposibilul este doar un cuvânt, iar prietenia și curajul sunt adevăratele aripi care ne ridică.

De la Ovidiu la Mihai Eminescu - Recital Emil Boroghină
2026-03-27 17:00 - 19:00 | Teatrul Național Craiova – Sala I. D. Sîrbu, Str. A. I. Cuza, nr. 11, Craiova, Dolj, 200585, România
DE LA OVIDIU LA MIHAI EMINESCU – RECITAL EMIL BOROGHINĂ

Lansare de carte Intelectualii și societatea - Thomas Sowell
2026-03-27 18:30 - 19:30 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește vineri, 27 martie 2026, la ora 18.30, lansarea volumului Intelectualii și societatea, autor Thomas Sowell, tradus în limba română de Alexandru Gafton și Adina Chirilă, publicat la Editura Universității „Lucian Blaga” din Sibiu, în 2025.
La acest eveniment organizat de către Universitatea din Craiova în colaborare cu Facultatea de Litere, Departamentul de Limba și Literatura Română și Școala Doctorală „Alexandru Piru” vor participa Prof. univ. dr. Alexandru Gafton – Universitatea „Alexandru Ioan Cuza din Iași, Prof. univ. dr. Nicu Panea – Universitatea din Craiova și Prof. univ. dr. Ioan Milică – Universitatea „Alexandru Ioan Cuza” din Iași.
Moderatorul evenimentului va fi Lect. univ. dr. Lucian Dindirică, președinte al Consiliului Științific al Muzeului Cărții și Exilului Românesc.
(Într-un context vitreg, autorul pledează în direcția unei paradigme intelectual-cerebrale obținute prin achiziționarea echipamentului ce permite aflarea adevărului și înțelegerea autentică a stărilor și proceselor realității (ceea ce presupune în mod implicit dobândirea capacității de a opera verificarea rațională și metodică a oricărui gând, a oricărei afirmații percepute, concepute și transmise).
(Alexandru Gafton, Adina Chirilă)
